CELEX: 62020CN0577
Language: el
Date: 2020-11-04 00:00:00
Title: Υπόθεση C-577/20: Αίτηση προδικαστικής αποφάσεως την οποία υπέβαλε το Korkein hallinto-oikeus (Φινλανδία) στις 4 Νοεμβρίου 2020 — A

22.2.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 62/13
            
         
      Αίτηση προδικαστικής αποφάσεως την οποία υπέβαλε το Korkein hallinto-oikeus (Φινλανδία) στις 4 Νοεμβρίου 2020 — A
      (Υπόθεση C-577/20)
      (2021/C 62/14)
      Γλώσσα διαδικασίας: η φινλανδική
      
         Αιτούν δικαστήριο
      
      Korkein hallinto-oikeus
      
         Διάδικοι στην υπόθεση της κύριας δίκης
      
      
         Αναιρεσείων: A
      
         Μετέχουσα στη διαδικασία: Sosiaali- ja terveysalan lupa- ja valvontavirasto
      
         Προδικαστικά ερωτήματα
      
      
                  1)
               
               
                  Έχουν οι θεμελιώδεις ελευθερίες τις οποίες εγγυάται η Συνθήκη για την Ευρωπαϊκή Ένωση και η οδηγία 2005/36/ΕΚ (1) την έννοια ότι η αρμόδια αρχή του κράτους μέλους υποδοχής πρέπει να αποφανθεί επί του δικαιώματος του αιτούντος να ασκήσει νομοθετικά ρυθμιζόμενο επάγγελμα βάσει των άρθρων 45 και 49 ΣΛΕΕ και της σχετικής νομολογίας (ιδίως απόφαση της 7ης Μαΐου 1991, C-340/89 (2), Βλασσοπούλου και απόφαση της 6ης Οκτωβρίου 2015, C-298/14 (3), Brouillard), παρά το ότι στο άρθρο 13, παράγραφος 2, της οδηγίας 2005/36/ΕΚ προβλέπεται ότι επιτρέπεται η ενοποίηση των όρων ασκήσεως ενός νομοθετικά ρυθμιζόμενου επαγγέλματος, υπό τους οποίους το κράτος μέλος υποδοχής υποχρεούται να χορηγήσει το δικαίωμα ασκήσεως επαγγέλματος σε αιτούντα ο οποίος διαθέτει μεν τίτλο εκπαίδευσης από κράτος όπου το εν λόγω επάγγελμα δεν είναι νομοθετικά ρυθμιζόμενο, αλλά δεν πληροί την τιθέμενη από την εν λόγω διάταξη της οδηγίας απαίτηση ως προς την άσκηση του επαγγέλματος;
               
            
                  2)
               
               
                  Σε περίπτωση καταφατικής απαντήσεως στο πρώτο ερώτημα: Αντιτίθεται το δίκαιο της Ένωσης –λαμβανομένων υπόψη των εκτιμήσεων που αναπτύχθηκαν στην υπόθεση C-298/14, Brouillard (σκέψη 55 της αποφάσεως) σχετικά με τα αποκλειστικά κριτήρια για την εκτίμηση περί ισοτιμίας των πιστοποιητικών– στη δυνατότητα να στηρίξει η αρμόδια αρχή του κράτους μέλους υποδοχής σε περίπτωση όπως αυτή της υπό κρίση υποθέσεως την εκτίμησή της περί ισοδυναμίας εκπαίδευσης σε άλλες πληροφορίες, πέρα από αυτές που έχουν παρασχεθεί από τον εκπαιδευτικό φορέα ή τις αρχές του άλλου κράτους μέλους επί του ακριβούς περιεχομένου και του τρόπου πραγματοποιήσεως της εκπαίδευσης;
               
            
         (1)  Οδηγία 2005/36/ΕΚ του Ευρωπαϊκού Κοινοβουλίου και του Συμβουλίου, της 7ης Σεπτεμβρίου 2005, σχετικά με την αναγνώριση των επαγγελματικών προσόντων (EE 2005, L 255, σ. 22).
      
         (2)  Απόφαση του Δικαστηρίου της 7ης Μαΐου 1991 (C-340/89, Ειρήνη Βλασσοπούλου κατά Ministerium für Justiz, Bundes- und Europaangelegenheiten Baden-Württemberg, EU:C:1991:193).
      
         (3)  Απόφαση του Δικαστηρίου της 6ης Οκτωβρίου 2015 (C-298/14, Alain Laurent Brouillard κατά Jury du concours de recrutement de référendaires près la Cour de cassation, État belge, EU:C:2015:652).